ועדת החינוך, התרבות והספורט, כנסת 18, פרוטוקול מספר 262, 2010-07-19 09:00

אלכס מילר: בוקר טוב לכולם.

אלכס מילר: אני פותח את ישיבת ועדת החינוך.

אלכס מילר: רבותי, סליחה על האיחור.

אלכס מילר: אני ממלא את מקומו של יושב-ראש הוועדה, חבר הכנסת זבולון אורלב, שביקש ממני לנהל את הישיבה.

אלכס מילר: על סדר היום: אישור צו לימוד חובה (החלה בכיתות י"א ו-י"ב), התשע"א-2010, פרוטוקול מס' 262.

אלכס מילר: אני מבין שמנכ"ל משרד החינוך יציג לנו את הצו.

אלכס מילר: אדוני, בבקשה.

שמשון שושני: אדוני, אנחנו מבקשים להחיל את הצו על הלומדים בכיתות י"א-י"ב, על 31,730 תלמידי כיתות י' העולים לכיתה י"א.

שמשון שושני: הצו חל על תלמידי י"א-י"ב, על 10% מסך כל הלומדים.

שמשון שושני: ההבדל בין הצו בשנה שעברה והצו הנוכחי הוא בזה שבשנה שעברה אנחנו החלנו את הצו על רשויות מקומיות שחלקן לא שיתפו איתנו פעולה בצורה המרבית.

שמשון שושני: הפעם פנינו בשיטה קצת שונה.

שמשון שושני: פנינו לרשויות מקומיות שבהן אחוזי נשירה מאוד גבוהים, ושאלנו מי הרשויות המקומיות שרוצות להיכלל בצו הזה.

שמשון שושני: היישובים שנכללים בצו לקראת שנת הלימודים הבאה הם: באר-שבע, חדרה, דיר חנא, מאג'ר, עפולה, קריית גת, אשדוד, הוד השרון, מועצה אזורית חוף אשקלון.

שמשון שושני: הרשויות האלה הביעו רצון עז לשתף עם המשרד פעולה.

שמשון שושני: אני רוצה לחזור ולהדגיש שבזאת אנחנו איננו מזניחים את אותן רשויות שנכללו בצו בשנת הלימודים תש"ע.

שמשון שושני: אנחנו נמשיך לסייע ולעקוב אחר אותן רשויות, ואחר אותם התלמידים שנכללו בצו.

שמשון שושני: המטרה של החוק, כפי שאדוני יושב-ראש הוועדה יודע, היא להחזיר ללימודים תלמידים שנשרו נשירה טוטאלית ומוחלטת ממעגל הלימודים.

שמשון שושני: אנחנו מבקשים לאשר את הצו שתחילתו בשנת הלימודים תשע"א.

אלכס מילר: תודה.

אלכס מילר: כזכור לי, כשדנו בנושא הזה לפני שנה, אז אלו היו הערים שנכנסו בפעם שעברה שהצגתם את הצו, נכון?

שמשון שושני: כן.

אלכס מילר: האם יש איזשהם נתונים מבחינת יישום הדברים?

שמשון שושני: אני מבקש ממשה דקלו שהיה אחראי על יישום החוק בשנה שעברה לתת קצת נתונים והסברים.

משה דקלו: בשנה שעברה אנחנו יצרנו רשימה של ישובים לפי מידת הנשירה הגבוהה ביותר מתוך אוכלוסיית הגיל ביישוב.

משה דקלו: כלומר, חיפשנו את כל הילדים שיש ביישוב.

משה דקלו: בנינו 10%, ומתוכם איתרנו את אלה שלא נמצאים באף לא מסגרת אחת.

משה דקלו: ניכינו את הילדים שלומדים בתמ"ת, בדתות, וברווחה, וניכינו את אלה שנמצאים במסגרות שלנו של קידום נוער, ומתוכם איתרנו את הרשימה, ואותה הגשנו לכנסת.

משה דקלו: כזכור לך, בשנה שעברה שאלת אותי ואיפה אשדוד?

משה דקלו: אשדוד באמת לא היתה.

משה דקלו: היא היתה הראשונה ב-31 אחר כך.

משה דקלו: השנה היא הסכימה והיא הגישה, ואנחנו עם אשדוד, ועם 89 ילדים ברחובות בעיר אשדוד עצמה.

משה דקלו: התהליך היה כך: כל ישוב מינה ועדת התמדה יחד עם המפקח המחוזי ביישוב, יחד עם מחלקת החינוך.

משה דקלו: זו היתה פעולה מתואמת עם השלטון המקומי.

משה דקלו: דוד שרת שישב פה וכבר יצא, היה שותף שלנו.

משה דקלו: התמ"ת שותף שלנו בתהליך הזה.

משה דקלו: אנחנו פתחנו דלתות למעבר בינינו לבין בתי ספר של התמ"ת בכדי שילד לא ייפול לנו מהידיים.

משה דקלו: מה שאנחנו אפשרנו בתוך מערכת משרד החינוך הוא כדלקמן: בכל ישוב אפשרנו כיתות אתגר, כיתות עם תקציב מועשר מאוד בתוך אחד מבתי הספר המקיפים שהיישוב החליט.

משה דקלו: זה סוג של כיתות קלט לפי הגדרתו של המנהל הכללי שלנו.

משה דקלו: העניין השני שאפשרנו הוא תוספת של תקני קב"סים ליישובים.

משה דקלו: כל ישוב קיבל תוספת של תקני קב"סים בהתאם לפרופורציות כשקבענו איזשהו מדד.

משה דקלו: הקב"סים האלה יועדו אך ורק לאתר את הילדים האלה שאינם לומדים.

משה דקלו: ובמקביל, עשינו קבוצות חממה של קידום נוער.

משה דקלו: קבוצות של 15 ילדים שאנחנו אוספים אותם, והם קבוצת הכנה כאילו לבית הספר.

משה דקלו: עשינו שלושה מהלכים מאוד גדולים בתוך כל ישוב.

משה דקלו: יצרנו בתוך בית הספר פלטפורמה, מחוץ לבית הספר פלטפורמה, וקודקוד יחד עם הרשות המקומית שאוספת את הילדים.

משה דקלו: אנחנו הצלחנו הצלחה חלקית.

משה דקלו: ההצלחה החלקית היתה בכך שדווקא היישובים שבחרנו, יש להם קושי במינוי קב"סים.

משה דקלו: הם צריכים לעבור תהליך מאוד מורכב מול משרד הפנים כי זה מכרזים.

משה דקלו: היישובים שבחרנו, מטבע הדברים, הם גם ישובים עם חשב מלווה ועם תוכניות הבראה.

משה דקלו: יש שם קשיים.

משה דקלו: ולכן, בתהליך הזה אנחנו לא מרפים, כפי שאמר המנכ"ל, מ-30 ישובים בשנה שעברה.

משה דקלו: אנחנו מתקדמים עם תשעת היישובים האלה שהגישו לנו תוכניות.

משה דקלו: הם רוצים לעשות את זה, הם מתגייסים כבר עכשיו לביצוע העבודה הזאת.

משה דקלו: גם להם ניתן את אותו סיוע, גם בכיתות אתגר, גם בקב"סים, וגם כקבוצות חממה.

משה דקלו: זאת פחות או יותר תמונת המצב.

משה דקלו: אנחנו עובדים.

משה דקלו: יש לנו צוות משותף עם התמ"ת.

משה דקלו: אנחנו גם מקימים צוות להזרמת נתונים משותפת בינינו - התמ"ת כבר מינה צוות, אצלנו יש צוות שעובד – בכדי שנלמד היטב את המידע, ושלא נפספס בנתונים.

משה דקלו: אני יכול לומר דבר מאוד משמח.

משה דקלו: העיר באר שבע יחד עם ראש העיר החליטו אסטרטגית ללכת על הנושא הזה.

משה דקלו: יש שם למעלה מ-100 ילדים שנמצאים ברחובות.

משה דקלו: העיר באר שבע חרתה על דגלה לתוכנית עבודה לשנה הבאה את הטיפול בנושא הזה, ואפשר לראיין אותם.

אלכס מילר: האם יש לך נתונים שמצביעים על כך שבמשך השנה הצלחתם?

אלכס מילר: כמה ילדים חזרו לספסל הלימודים, בסופו של דבר?

משה דקלו: כ-450.

משה דקלו: תכננו 1,000 וחזרו כ-450, מתוך הנתונים שלנו.

אלכס מילר: נתון יפה מאוד.

אלכס מילר: ד"ר קדמן רצית להתייחס.

אלכס מילר: כתבת לי פה מכתב על משהו שקשור לחישובים

יצחק קדמן: אני מייד אגיע לזה.

יצחק קדמן: קודם כל, אני רוצה לברך את משרד החינוך.

יצחק קדמן: הם עושים עבודה נפלאה וחשובה שמוכיחה שהחוק הזה של חינוך חובה י"א-י"ב הוא חוק נכון שיש באפשרותו להחזיר ילדים למערכת החינוך.

יצחק קדמן: אני רוצה לספר לכם שהוועדה לזכויות הילד של הכנסת היתה בשבוע שעבר בביקור במעון לנוער עבריין שנקרא "מצפה ים".

יצחק קדמן: היו שם נערים ילידי הארץ, עולים חדשים, ויהודים וערבים.

יצחק קדמן: דיברנו שם עם הנערים, ואחת השאלות ששאלנו את הנערים היא עד איזה כיתה הם למדו בבית הספר.

יצחק קדמן: המשותף לכל הנערים זה שהם כולם בכיתות ו', ז', ח' נשרו מהמערכת.

יצחק קדמן: ולכן, החשיבות העצומה במלחמה על כל ילד להחזיר אותו למסגרת חינוכית, בין אם זה של התמ"ת, בין אם זה של משרד החינוך, ובלבד שהילדים לא ייפלטו מהמסגרת.

יצחק קדמן: יש לעניין הזה חשיבות עצומה.

יצחק קדמן: אני רוצה להעיר שתי הערות.

יצחק קדמן: קודם כל, עשינו בדיקה לגבי רשימת היישובים, ולמיטב ידיעתנו, על פי נתוני מחלקת המחקר שלנו שבנויים על הנתונים של הלמ"ס, יש לכם טעות בחישוב.

יצחק קדמן: הילדים שאתם הוספתם ביישובים האלה – תשעת היישובים – סך הכול הילדים מגיע ל-19,300, ולא כפי שצוין פה.

יצחק קדמן: הם מהווים 8.1% ולא 10%.

יצחק קדמן: זה בדוק, אני יכול לתת לך שם שם, מקום מקום.

יצחק קדמן: הטעות נובעת מטעות שיש לכם בדברי ההסבר שצירפתם לנו.

יצחק קדמן: בדברי ההסבר כתבתם: "צו זה מחיל את החוק על 31,000 בני נוער בתשעת היישובים הבאים שהם 10.37% מכלל אוכלוסיות גילאי י' עד י"ב".

יצחק קדמן: זו טעות.

יצחק קדמן: לא היה צריך לחשב י' עד י"ב, אלא י"א, י"ב.

יצחק קדמן: מכאן גם הטעות.

משה דקלו: לא נכון.

יצחק קדמן: בדוק.

משה דקלו: לא בדוק.

יצחק קדמן: אני מציע לכם לבדוק את הנושא, יש לי את רשימת הילדים בשנתונים האלה של י"א, י"ב, בכל אחד מהמקומות, החל מבאר שבע שזה 4,888.

יצחק קדמן: אני אתן לך ברצון את הרשימה.

יצחק קדמן: תבדקו, יכול להיות שקורות טעויות.

יצחק קדמן: לדעתי, טעיתם, והרשימה מונה רק 8.1% במקום 10%.

יצחק קדמן: אגב, אתם גם כתבתם בדברי ההסבר שהיו עוד שתי רשויות שהיו מוכנות להצטרף.

יצחק קדמן: אבל, בגלל המגבלה שיש - אגב, אין מגבלה בחוק כי כתוב 10% לפחות, ולא 10% נקודה.

יצחק קדמן: לכן, לדעתי, תבדקו את עצמכם.

יצחק קדמן: יש מקום לצרף את אותן שתי רשויות שרצו להצטרף כדי להגיע למספרים הנכונים.

יצחק קדמן: כרגע המספרים לא עונים לדרישות החוק שמדבר על 10% לפחות.

יצחק קדמן: זה רק 8.1%, אני מוכן להראות לכם את החישוב.

אלכס מילר: על אלו שתי רשויות מדובר?

משה דקלו: זה כבר שלוש, כי בינתיים עוד מישהו איחר.

משה דקלו: מדובר בחולון ורעננה.

משה דקלו: חולון ורעננה הגישו, וממש אתמול הגישה טבריה.

אלכס מילר: האם אתה יכול להתייחס לנושא הנתונים מבחינת החישוב?

משה דקלו: אני יכול להסביר.

יצחק קדמן: אבל, לפני כן, אני רוצה לומר עוד משפט.

יצחק קדמן: הוזכר פה עניין מאוד חשוב, והוא עניין הקב"סים שיש להם חלק חיוני בביצוע החוק הזה.

יצחק קדמן: לא מעט רשויות מקומיות לא ממלאות את התקן שמשרד החינוך אישר להן.

יצחק קדמן: היינו פה בדיון על עבודת ילדים ביישוב רהט.

יצחק קדמן: ושם מסתבר שלמרות משרד החינוך אישר לרהט לפי התקן ארבעה קב"סים, בפועל יש רק אחד כי הרשות המקומית לא מוכנה לממן את חלקה ביותר מאשר אחד.

יצחק קדמן: ולכן, אפילו שמשרד החינוך מאשר את התקן - - -

שמשון שושני: שניים, היא מוכנה לממן שניים.

יצחק קדמן: אני לא בא בטענות לאף אחד.

יצחק קדמן: אבל, ככל שהיישוב הוא חלש יותר ופרובלמאטי יותר, וככל שיש יותר נשירה, צריך למצוא איזושהי דרך כדי שהתקנים שמשרד החינוך מכיר בהם לפחות יאוישו, אחרת זה על הנייר בלבד.

אלכס מילר: תודה.

משה דקלו: אני אתייחס קצת לגבי הנתונים.

משה דקלו: הדיון לפני שנה שאל את השאלה האם אוכלוסיית התלמידים היא ט'-י"ב או י'-י"ב, או רק י"א-י"ב .

משה דקלו: זה היה הדיון.

משה דקלו: כי הנשירה איננה מתרחשת רק בכיתות י"א-י"ב.

משה דקלו: אנחנו יודעים את הפיקים הגדולים של הנשירה.

משה דקלו: הנשירה מתרחשת איפשהו במעברים בין היסודי לחטיבה, ובין חטיבת הביניים לחטיבה העליונה.

אלכס מילר: אל תתייחס לדיונים, תתייחס לנוסח החוק.

אלכס מילר: החוק בהיבט המשפטי מסביר בצורה ברורה מאוד על מה אנחנו מדברים.

אלכס מילר: אנחנו מציגים פה נתונים מסוימים, ואולי תוכל להתייחס לנושא הזה.

משה דקלו: התשובה לכך היא שאנחנו מחייבים את הילדים ללמוד בכיתות י"א-י"ב, ואלה שעולים מ-י' גם כן נכללים בקבוצה הזאת.

מירב ישראלי: אבל, לא לפי החוק.

מירב ישראלי: החוק כבר חל עליהם.

משה דקלו: החוק חל עליהם, אבל הנשירה - - -

מירב ישראלי: כן.

מירב ישראלי: אבל, הצו הזה מתייחס אך ורק לי"א-י"ב.

מירב ישראלי: אם אני זוכרת נכון, הוויכוח בשנה שעברה היה האם האחוז הוא מכלל אוכלוסיית התלמידים י"א-י"ב, או מאחוז הנושרים, והבהרנו.

מירב ישראלי: היה ויכוח כזה, אני זוכרת אותו.

מירב ישראלי: הבהרנו שהאוכלוסייה שאליה מתייחסים, וממנה צריך לגזור את האחוזים, את השיעור, זו האוכלוסייה של י"א-י"ב.

מירב ישראלי: לכן, ה-10% צריך להיות מ-י"א-י"ב.

משה דקלו: זה לא מה שעשינו בשנה שעברה.

משה דקלו: עשינו מ-י'-י"ב.

מירב ישראלי: לפחות לפי ההצהרה לפרוטוקול, לפרוטוקול נאמר שזה 10% מ-י"א-י"ב, אחרת אני חושבת שהוועדה לא היתה מאשרת את זה כי זו דרישת החוק.

אלכס מילר: חברים, אם יש מישהו שרוצה להתייחס לדיון של הוועדה אז שישלח לי שם, שם משפחה, תפקיד, וכך נוכל להתקדם.

אלכס מילר: מירב, איפה אנחנו פה מבחינת המספרים?

מירב ישראלי: אם באמת הנתון הוא שמ-י"א- י"ב זה 8%, אני מציעה שבכל זאת יהיה תיקון לצו כי זה לא עומד בתנאי החוק.

מירב ישראלי: זאת אומרת, שהם יבחנו את חולון, רעננה וטבריה.

מירב ישראלי: חבל לעשות שני דיונים.

יצחק קדמן: זה אפילו יקפיץ את זה מעל 10%.

מירב ישראלי: כשאין בעיה עם זה.

אלכס מילר: אבל, מבחינה משפטית אנחנו יכולים לאשר להם את הצו.

מירב ישראלי: אם ידוע לנו שזה פחות מ-10% זה פשוט לא עומד בדרישות החוק.

מירב ישראלי: לכן, לדעתי, חבל.

שמשון שושני: נוסיף עוד שני יישובים, אין בעיה.

מירב ישראלי: ונאשר את זה כמו שצריך.

אלכס מילר: אוקיי, בסדר גמור.

אלכס מילר: חברים, אנחנו ממשיכים בדיון.

אלכס מילר: לסדר העניין – אנחנו נאשר את הצו, ואני מאמין שזה יהיה כבר מסוכם עם יושב-ראש הוועדה, כאשר הוספו יישובים בשביל לעמוד בקריטריונים של חוק לימודי חובה עד י"ב.

אלכס מילר: נציג התמ"ת, רצית להתייחס - בבקשה.

שלום בן משה: בוקר טוב לכולם אני רוצה למסור שהיתה התייעצות איתנו.

שלום בן משה: על פי החוק צריך התייעצות עם משרד התמ"ת.

שלום בן משה: משרד התמ"ת הסכים לצו הזה ולרשימת בתי הספר.

שלום בן משה: אני רוצה לבשר לאדוני ממלא מקום היושב ראש ששיתוף הפעולה עם משרד החינוך מאז שנה שעברה ועד היום משתפר בצורה משמעותית.

שלום בן משה: אני מבקש להגיד שני דברים לפרוטוקול.

שלום בן משה: ראשית, כזכור, טענתי בזמנו שהיה איזשהו נוהג שתלמידים שעברו למשרד התמ"ת, הוגדרו כנושרים, ואני אמרתי שזה לא מוסרי ולא חוקי.

שלום בן משה: מנכ"ל המשרד קיבל את העמדה הזאת, ויצאה הנחייה.

שלום בן משה: ועכשיו באופן רשמי, וגם נאמר פה בכנסת לפני חצי שנה, התלמידים שלומדים אצלנו הם במסגרת נורמטיבית.

שלום בן משה: המשמעות החשובה היא שאנחנו יכולים לתת מענה באופן פורמאלי לתלמידים שיכולים לבוא במקום ללכת לחפש במקומות אחרים.

שלום בן משה: המנכ"ל בזמנו אמר שבעדיפות ראשונה הם יופנו - גם אם יבקשו, וגם אם לא יבקשו – למסגרת שלנו כי הם ילמדו לימוד מקצועי, וירכשו מקצוע בחיים.

שלום בן משה: יש הרבה שצריכים את זה.

שלום בן משה: זו בהחלט בשורה חשובה מאוד.

שלום בן משה: יש לנו היום ישיבת מטה מולם כדי לעשות תיאום עם הוועדות המשותפות, ואני חושב שזו התקדמות חשובה.

שלום בן משה: תודה רבה.

אלכס מילר: בסדר גמור.

אלכס מילר: האם אתה מרגיש שיש איזשהן בעיות שחשוב להעלות אותן ביישום העניין הזה?

שלום בן משה: לא, אני לא חושב.

שלום בן משה: במרבית מהיישובים האלה יש לנו בתי ספר – או במקום, או בית ספר אזורי – ואנחנו יכולים לקלוט מאות תלמידים במערכת שלנו.

אלכס מילר: נציגת השלטון המקומי, בבקשה.

רות דיין מדר: אני רוצה לברך את משרד התמ"ת על פתיחת בתי ספר מקצועיים טכנולוגיים.

רות דיין מדר: אני חושבת שנכון שתלמידים כאלה לא יחשבו כנושרים.

רות דיין מדר: הם אכן מוצאים את מקומם ואת ייעודם בחיים.

רות דיין מדר: אני רק רוצה לברך ולחזק את שיתוף הפעולה בין משרד החינוך ומשרד התמ"ת.

רות דיין מדר: אנחנו כשלטון מקומי רואים בזה חשיבות מאוד גדולה ורבה לתלמידים שאנחנו לא מוצאים להם מענה בחינוך הרגיל.

אלכס מילר: האם את יכולה להתייחס לעניין מינוי הקב"סים שהעלה יצחק קדמן?

רות דיין מדר: אנחנו מודעים לבעיה.

רות דיין מדר: אבל, רשות מקומית אומרת לי: זה התקציב שלי, יש לי חשב מלווה.

רות דיין מדר: תגיד לי מה אני אעשה.

רות דיין מדר: האם אני אתן הזנה או שאני אשים קב"ס?

רות דיין מדר: אני אפנה זבל או שאני אשים קב"ס?

אלכס מילר: אני חושב שאנחנו צריכים להיות מודעים דווקא לנושאים האלה לא בסוף שנת הלימודים, אלא כשהבעיה מתעוררת.

אלכס מילר: אנחנו עכשיו איכשהו מצאנו את עצמנו במצב של כיבוי שריפה.

אלכס מילר: החוק קיים, חייבים לבצע אותו, ובחלק מהמקומות אין מי שיבצע אותו.

אלכס מילר: אני מציע שגם בנושא הזה כאשר העניין הזה עולה על סדר היום, פשוט מיידית להעביר לנו את הנושא על מנת שנוכל לבדוק אם יש צורך לעשות פה ישיבה עם ראש העיר, או בכלל לבדוק מה קרה.

אלכס מילר: מדובר פה בחינוך ילדי ישראל, ולא יעלה על הדעת שהחוק לא מתבצע.

אלכס מילר: אני מציע שמשרד החינוך, יצחק ואתם, ימסרו קודם כל לוועדה את הנתונים של כל אותם יישובים בהם יש בעייתיות, ונראה אם אפשר לקיים פה ישיבה על יישום החוק בפועל בתוך הרשויות המקומיות.

אלכס מילר: אני חושב שזה דבר נכון לעשות אותו.

אלכס מילר: וכמובן, להבא צריך לעשות את זה בתחילת שנת הלימודים, ולא איפשהו בסוף.

אלכס מילר: חשוב לי גם לשמוע האם משרד החינוך מזהה איזשהן בעיות מבחינת יישום החוק, ואיך אנחנו באמת יכולים לשפר את המצב.

אלכס מילר: עולים פה דברים, ואנחנו כבר בסוף שנת הלימודים.

אלכס מילר: אני רואה שאתם מרחיבים את מעגל הערים שנכנסות לתוך החוק.

אלכס מילר: כל עוד היה מדובר בכמות קטנה של ערים אז זה היה עוד איכשהו בשליטה.

אלכס מילר: אבל, אם אנחנו בעוד שנה, שנתיים, שלוש, נגיע לכמות גדולה מאוד והדברים לא יטופלו, אנחנו יכולים למצוא את עצמנו עם חוק שלא עובד.

אלכס מילר: חשוב לשמוע האם יש בעיות שכדאי להעלות אותן היום על מנת לנסות לשפר אותן.

אלכס מילר: כמו כן, עד כמה שיתוף הפעולה שלכם עם הגופים שאמורים על ביצוע החוק שזה רשות מקומית, תמ"ת, וגופים נוספים הוא מלא?

אלכס מילר: האם אתם מרגישים שהדברים לא נעשים כמו שהייתם רוצים שהם ייעשו?

אלכס מילר: אנחנו נשמע ונראה איפה אנחנו יכולים לעזור, כי מתפקידנו לראות שהחוקים שהכנסת מעבירה גם מיושמים בסופו של דבר.

משה דקלו: אני אשיב.

משה דקלו: הקושי בעיקר מתקיים ביישובים שהם אינם במגזר היהודי.

משה דקלו: במגזר הבדווי, במגזר הדרוזי, ובמגזר הערבי יש לנו קושי.

משה דקלו: עברנו ישוב ישוב.

משה דקלו: הם פשוט מתקשים לאסוף את הילדים.

משה דקלו: חלקם כבר עובדים, חלקם כבר נמצאים מחוץ למערכת.

משה דקלו: התהליך הזה של החזרה הוא תהליך מאוד מורכב.

משה דקלו: בדיונים שקיימנו בתוך משרד החינוך, המנכ"ל שלנו הציע לייצר את אותו פורמאט של כיתות קלט בתוך בתי ספר.

משה דקלו: יש לזה דוגמה מאוד טובה בעמל נהרייה אצל יוסי זיגלמן.

משה דקלו: יש שם חטיבה עמלנית עם 200 ילדים שלומדים תוכנית לימודים ייחודית, ורק אלה שהם טובים עוברים לתיכון הרגיל.

משה דקלו: זה מודל של בית ספר בתוך בית ספר.

משה דקלו: אנחנו מנסים להקים את הדברים האלה.

משה דקלו: זה קשה מאוד עם הרשויות המקומיות משום שישנו גם קושי עם הילדים ועם המשפחות.

משה דקלו: זהו תהליך מאוד מאוד מורכב.

משה דקלו: זה לא לבוא ולפתוח כיתה, זה עניין של כמעט שתדלנות מול הילדים.

משה דקלו: זאת אומרת, לשכנע אותם לחזור.

משה דקלו: התהליך איננו פשוט.

משה דקלו: אנחנו עוברים ישוב ישוב, במיוחד במגזר הדובר ערבית.

משה דקלו: זה תהליך שייקח לנו זמן.

משה דקלו: אנחנו לומדים, אנחנו מפיקים לקחים.

משה דקלו: גם אני באופן אישי הייתי אצל ראשי רשויות בכדי למנף את כל הפעולה הזאת.

משה דקלו: יש בזה קושי עצום.

משה דקלו: עיקר הקושי הוא ברשות המקומית ובפעולה שהרשות המקומית צריכה לעשות, לא אצלנו.

משה דקלו: כי התקציב באמת הוקצב, יש לנו את האמצעים.

משה דקלו: אנחנו מתקשים להביא את הילדים ביחד הרשות לתוך התהליך הזה.

משה דקלו: זה קושי.

אלכס מילר: האם גייסתם גופים נוספים ועמותות למטרת ההסברה בנושא הזה שמסייעים לכם?

אלכס מילר: יכול להיות שיש צורך לבדוק גם אפשרות לגייס גופים נוספים אם אתה אומר שצריך לשבת עם המשפחה ולדבר עם הילדים, כי מדובר בנושא הסברה ושינוי הראייה בתוך הבית כלפי ההשכלה.

משה דקלו: גייסנו, גייסנו חלק מהמלווים שלנו בתוכנית החומש למגזר הערבי שהם יסייעו לרשות המקומית.

משה דקלו: אנחנו מגייסים.

משה דקלו: התהליך הזה הוא מאוד מורכב, כי ברגע שילד עוזב אז זה סיפור מאוד מורכב להחזיר אותו.

אלכס מילר: איפה נמצאים בדרך כלל תלמידי י"א-י"ב כאשר הם עוזבים?

משה דקלו: אני יכול לספר לך שאני נכנסתי באופן אישי למשולש של בועיינה, נאחף ודיר אל-אסד.

משה דקלו: הילדים עובדים במוסכים ובמסעדות.

משה דקלו: מצאנו שם 40 ילדים בחוץ.

משה דקלו: חלקם רשומים כלומדים בתוך בתי הספר.

משה דקלו: זה פרויקט מאוד מורכב.

משה דקלו: זאת אומרת, אנחנו לא מזהים אותם, אנחנו רואים אותם שהם בנשירה סמויה.

משה דקלו: חלקם לא רוצים לחזור כי הם אומרים: עזבו אותנו, אנחנו כבר עובדים.

אתי בנימין: בתי הספר לא מדווחים עליהם וממשיכים לקבל עליהם.

משה דקלו: נכון, וגם זה תהליך שאנחנו עובדים יחד עם התמ"ת.

משה דקלו: זה פרויקט מורכב מאוד מבחינה אישית.

משה דקלו: זה ילד ילד.

משה דקלו: אנחנו נגביר את המאמצים שלנו.

משה דקלו: המנכ"ל נתן לנו הנחיות לקראת שנת העבודה הבאה, ואנחנו נעשה הכול בכדי שזה יותר ייושם.

אלכס מילר: אבי גור, אתה מצביע.

אלכס מילר: אני רק יכול להבהיר לך שאתה יכול לדבר כאן בוועדה כאזרח פרטי, ולא בשם ארגון, כי הארגון פורק.

אלכס מילר: אז בבקשה כמובן לא כנציג הארגון, אלא כאזרח – אין שום בעיה עם זה.

אבי גור: בשנים הקודמות השתתפתי בישיבות בנושא הזה.

אבי גור: החוק הזה הוא בהחלט תיקון עוול היסטורי.

אבי גור: אני חושב שמגיע למשרד החינוך יישר כוח על זה שהוא מטפל למרות הקשיים.

אבי גור: אני רוצה להציע הצעה בהמשך לדבריך, אדוני היושב ראש.

אבי גור: בנושאים אחרים משרד החינוך מפרסם מכרז לנושא של הטמעה, וגוף חיצוני עוסק בהטמעת הנושא כי זה דבר זמני.

אבי גור: אני חושב שאפשר גם בנושא הזה להוסיף עוד כוח חיצוני למשרד שיעסוק בהטמעה.

אבי גור: שנית, יש לנו השנה הצלחה גדולה מאוד בנושא טיפולי שיניים לילדים.

אבי גור: גם שם התחלנו בקטן עד גיל 8, ועכשיו הגענו להסכמות שזה יוארך בשנה הבאה עד גיל 10, ובשנה שלאחר מכן עד גיל 12, ועד גיל 14.

אבי גור: אני מציע הצעה נוספת שהמשרד ייערך, ויציג לנו בישיבות הבאות את התחזית שלו לשנים הבאות.

אבי גור: אני חושב שהצעד של המשרד בו הוא עשה תפנית מהשנה הראשונה שבה נבחרו היישובים לשיטה שהרשויות הביעו הסכמה, הוא צעד מאוד חיובי.

אבי גור: אני מקווה שכן יצטרפו לחוק הזה ולהרחבה הזאת עוד הרבה יישובים, כי תעודת בגרות היום ו-12 שנות לימוד זה רק צעד אחד לקראת ההכשרה של האדם או בתעודה מקצועית או בתעודה אקדמית.

אלכס מילר: תודה.

אלכס מילר: חברים, אני רואה שאין פה מישהו שרוצה עוד להתייחס, נכון?

אלכס מילר: תודה.

אלכס מילר: מרב, אני מבקש שתעברי איתנו פה על העניין לישיבה הבאה כך שלא תהיה לנו תקלה נוספת, וכל מיני גורמים שהיו אמורים להיות שותפים להגשת הצו - - -

מירב ישראלי: אוקיי.

מירב ישראלי: מה שצריך לעשות הוא להחליט איזה יישוב נוסף, או יישובים נוספים, נכנסים כך שזה יגיע ל-10% שזה כמובן התנאי של החוק.

מירב ישראלי: הדבר השני הוא להעביר את ההתייעצויות עם שר התמ"ת ועם ועדת החינוך.

שמשון שושני: יש לנו את האישורים.

מירב ישראלי: אבל, השאלה היא האם הם ראו את היישוב הנוסף?

שמשון שושני: היישוב הנוסף – לא.

מירב ישראלי: אז רק את העניין הזה.

שמשון שושני: נוסיף יישוב נוסף.

מירב ישראלי: פשוט להעביר את זה את הפרוצדורה של החוק.

אלכס מילר: חברים, אנחנו מחויבים למסגרת המשפטית שאליה כפופה הוועדה.

אלכס מילר: ולכן, נא באמת לעמוד בכל הקריטריונים.

אלכס מילר: רבותי, אנחנו נקיים עוד ישיבה לאישור הצו ב-2 לאוגוסט כך שכל אותם התיקונים שצריך לעשות ייעשו, ושהצו יגיע בצורה מלאה ביותר.

אלכס מילר: אני מקווה שהוועדה גם תאשר אותו, ואנחנו נוכל להחזיר את תלמידנו חזרה לספסל הלימודים.

אלכס מילר: אני גם מאמין שנאשר את החוק לאיסור העסקת נוער בקריאה שלישית, כפוף לחוק חינוך חובה.

אלכס מילר: אני גם מקווה שכל אותם אלו שאחראים על יישום החוק ידעו לבוא ולמצוא את אותם מעסיקים שמושכים את ילדי ישראל מספסל הלימודים ומהמקום שבו הם צריכים להיות.

אלכס מילר: בסופו של דבר, אם שני החוקים האלה יעבדו תהיה לנו קצת בשורה לאותם אלה שמוצאים את עצמם מחוץ למערכת החינוך, ובסופו של דבר יוצאים ללא השכלה וללא מקצוע.

אלכס מילר: צריך לעשות שם תיקון מהותי.

אלכס מילר: אני מברך את משרד החינוך על כך שהוא עושה עבודתו נאמנה כלפי הציבור במדינת ישראל, ונלחם בתופעת הנשירה מבתי הספר.

אלכס מילר: כמובן שאני מברך את השר על כך שהוא מקפיד ליישם את חוק חינוך חובה.

אלכס מילר: כמו כן, את משרד התמ"ת ואת שר התמ"ת עם כל שיתופי הפעולה, וגם את השלטון המקומי.

אלכס מילר: חשוב מאוד שיהיה פה שיתוף פעולה.

אלכס מילר: אם יהיה פה מצב שבו צד אחד מנסה להתעלם, או לא יהיה חלק מזה, אז כל הסיפור הזה לא יעבוד.

אלכס מילר: כמובן שאנחנו כוועדת החינוך שותפים מלאים ליישום החקיקה.

אלכס מילר: אני חוזר על דברים שאמרתי קודם, הדברים צריכים לעלות על שולחן הוועדה בתחילת שנת הלימודים, ולא בסוף שנת הלימודים.

אלכס מילר: ואם צריך לעשות פה ישיבה על ישוב כזה או אחר, אנחנו נעשה.

אלכס מילר: תביאו את הרשימה, ותביאו את אותם ראשי רשויות שמנסים לברוח מיישום החוק.

אלכס מילר: מדובר פה בחינוך של ילדים, ולא יעלה על דעת שמנסים למצוא פרצה בחוק או ביישום החוק כדי לא לבצע אותו.

אלכס מילר: אם כך, אנחנו נקיים ישיבה ב-2 לאוגוסט, ואני מקווה שנדון לא פעם אחת כאן בוועדה בכל מה שקשור ליישום החוק.

אלכס מילר: תודה רבה, ישיבה זו נעולה.